Komisijos Reglamentas (EEB) Nr. 1737/90
1990 m. birželio 26 d.
iš dalies keičiantis Reglamentą (EEB) Nr. 109/80 dėl kiaušinių ir paukštienos sektorių tam tikrų produktų eksporto grąžinamosios išmokos mažiausios normos taikymo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1] su paskutiniais pakeitimais, padarytais Reglamentu (EEB) Nr. 1235/89 [2], ypač į jo 9 straipsnio 3 dalį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [3] su paskutiniais pakeitimais, padarytais Reglamentu (EEB) Nr. 1235/89, ypač į jo 9 straipsnio 3 dalį,
atsižvelgdama į 1975 m. spalio 29 d. Tarybos reglamentą (EEB) Nr. 2774/75, nustatantį bendrąsias kiaušinių eksporto grąžinamųjų išmokų suteikimo taisykles ir tokių grąžinamųjų išmokų dydžio nustatymo kriterijus [4], ypač į jo 7 straipsnio 2 dalį,
atsižvelgdama į 1975 m. spalio 29 d. Tarybos reglamentą (EEB) Nr. 2779/75, nustatantį bendrąsias paukštienos eksporto grąžinamųjų išmokų suteikimo taisykles ir tokių grąžinamųjų išmokų dydžio nustatymo kriterijus [5], ypač į jo 7 straipsnio 2 dalį,
kadangi Komisijos reglamente (EEB) Nr. 109/80 [6] nurodytos pozicijos ir subpozicijos tų produktų, dėl kurių tam tikrais atvejais neatsižvelgiama į faktą, kad tokius produktus eksportuojant į Jungtines Amerikos Valstijas kompensacija nenustatyta;
kadangi tam, kad būtų atsižvelgta į dabartinę padėtį Vokietijos Demokratinėje Respublikoje ir į jos įtaką rinkai, į šią šalį eksportuojamiems kiaušiniams ir vištienai neturi būti nustatyta grąžinamoji išmoka; kadangi į faktą, kad grąžinamoji išmoka nenustatyta, reikia neatsižvelgti nustatant mažiausią suteikiamos grąžinamosios išmokos normą;
kadangi produktus, kurių kodas pagal KN yra 16023911 ir kurių eksportui į Jungtines Amerikos Valstijas arba Vokietijos Demokratinę Respubliką grąžinamosios išmokos nenustatytos, reikia pridėti prie Reglamente (EEB) Nr. 109/80 nurodytų produktų;
kadangi Komisijos reglamento (EEB) Nr. 192/75 [7] 11 straipsnio 2 dalis buvo pakeista Komisijos reglamento (EEB) Nr. 3665/87 [8] 20 straipsnio 2 dalimi;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 109/80 1 straipsnis pakeičiamas taip:
"1 straipsnis
Į faktą, kad produktams, kurių kodai pagal KN yra 010511, 010519, 0207 (išskyrus 020731, 02073990 ir 020750), 0407, 0408 ir 16023911, eksportuojamiems į Jungtines Amerikos Valstijas ar į Vokietijos Demokratinę Respubliką, grąžinamoji išmoka nenustatyta, neatsižvelgiama:
- nustatant mažiausią grąžinamosios išmokos normą, kaip numatyta Reglamento (EEB) Nr. 3665/87 20 straipsnio 2 dalyje [9],
- taikant Reglamento (EEB) Nr. 565/80 [10] 4 straipsnio 7 dalį ir 5 straipsnio 3 dalį."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1990 m. birželio 2 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. birželio 26 d.